Francesco Loredan

Fioło de Andrea e Caterina Grimani, el xe sta el centosedexeximo doxe de ła Republica de Venesia dal 18 de marso 1752 a ła morte.
Omo de mediocre cultura, el ga vivesto pasivamente quełi pochi avegnimenti importanti ca xe capità soto el so dogado.

 Vita 
Proveniente da na fameja siòra e oncora da maridare, Loredan el se zera dedicà pì al comercio che a ła cariera publica; rifiutando continuamente łe ambasarìe che łe gavarìa podesto portarlo distante da Venesia, el ga preferìo esar ełeto come savio del consejo o in incarichi do poca inportansa.
Sensa na grande cultura e poca esperiensa internasionałe, no el godeva de grande considerasion.
Ała morte de Piero Grimani, el doxe – poeta, a ghe xe sta pareci componimenti satireghi e operete schersose sora ła figura del doxe e ło sviłimento de ła carica ła ga fato in modo che tanti posìbiłi pretendenti i rinunciase.
Sercandose on omo de rapresentansa a se ga pensà sùbito a lù.

 Dogado 
El Loredan el xe sta subito ełeto el 18 de marso 1752 ma, esendo ormai soto Pasqua, i ga decixo de avisarlo soło el 6 de apriłe.
Ormai ła figura dogałe ła gaveva perso quasi tuto el so poder e Loredan el se ga adatà in prèsia a sto novo andaso.
Uno dei ponti prinsipałi de połitega interna el xe sta ło scontro tra conservadori e riformisti che, desideroxi de riforme sostansiałi drento ła Republica, i ga sercà de riformarla dal de drento.
I grupi de presion conservadori i xe riusìi a blocar el piano e i leader riformisti, tra cui Angelo Querini, inportante iłuminista venesian, i xe sta mesi in prexon o bandii.
El doxe, pur podendo inporse a favor de l'uno o de l'altro, el se ga mostrà totalmente pasivo, łimitandose a apozar par conveniensa ła parte ghe ła gheva vinto e perdendo cusì ła posibiłità de canbiare łe sorti de ła Republica morente.
Forse, a inpedir ło sviłupo de łe idee riformiste, a se ghe ga meso on picoło boom econòmego che a ghe xe sta a partir dal 1756, quando ca xe s-ciopà ła guera dei Sete ani, che ła ga permeso ai marcanti, grasie a ła neutrałità de ła Republica, de comerciare in pareci marcà sensa concorenti.
Ła sconfita fransexe ła ga parfin permesso a Venesia di tornar a primezar inte i mercà de pèvaro orientałi.
A on serto punto el doxe, ormai vecio e małandà, el pareva sol punto de morir ma po' el se ga ristabiłio e el ga rexistìo 'n'antro ano, sin a ła morte in data 19 de majo 1762.
Ł'ansia de alcuni nobiłi, cuałi Marco Foscarini, che i sperava che el morese presto par ciaparne el posto, el xe el sintomo de come Loredan no el fuse rispetà e, ansi, de frecuente cojonà anca in publico.

Categoria:Loredan